<classify> WAZIRI wa Mifugo na Uvuvi, Luhaga Mpina amesema hatua zinazochukuliwa na serikali kudhibiti na kupambana na uvuvi haramu katika Ziwa Victoria hazilengi kumuonea mtu bali kulinda rasilimali za uvuvi ili ziweze kutoa mchango unaostahili katika ukuaji wa uchumi.Hivyo amesema serikali imejipanga kikamilifu kuwashughulikia watu wote wanaovua kwa njia haramu na wanaoshiriki utoroshaji wa mazao ya uvuvi nje ya nchi na kwamba hawatapata tena nafasi katika utawala huu wa Serikali ya Awamu ya Tano chini ya Rais John Magufuli.Waziri Mpina alitoa kauli hiyo alipofanya ziara ya kushtukiza katika viwanda vya uchakataji minofu ya samaki vya Nile Perch na Natures Fish vya jijini Mwanza iliyolenga kujionea utekelezaji wa Sheria ya Uvuvi Namba 22 ya mwaka 2003, ikiwa ni miezi minane tangu kuanza operesheni ya kudhibiti uvuvi haramu katika Ziwa Victoria.Mpina alieleza kufurahishwa kwake na wamiliki wa viwanda hivyo kuanza kuchakata samaki wenye ukubwa unaotakiwa kwa mujibu wa Sheria wenye urefu kati ya sentimita 50 na 85 na kusisitiza kuwa zoezi la kupambana litawezesha samaki kuongezeka maradufu na kuongeza wigo mkubwa wa ajira na mapato ya Serikali yatokanayo na sekta ya uvuvi.Nimekuja kujiridhisha kama wawekezaji hawa wanazingatia sheria tulizojiwekea katika uvunaji rasilimali za uvuvi nimefurahi kuona samaki wanaochakatwa ni wale wanaoruhusiwa kwa mujibu wa sheria,alisema Mpina.Aidha Waziri Mpina aliwasisitiza watu wote wanaotaka kufanya biashara ya uvuvi kuzingatia sheria zilizopo kwani samaki wakiongezeka wenye kunufaika ni wafanyakazi wa viwandani, wenye viwanda na Taifa kwa ujumla wake.Kwa upande wao wafanyakazi wa viwanda hivyo waliishukuru serikali kwa kuendesha Operesheni Sangara na kuomba iwe endelevu kwani sasa wameanza kupokea samaki wengi na wakubwa, hali inayowahakikishia ajira zao katika viwanda hivyo.Walisema miezi kadhaa iliyopita kabla ya operesheni sangara walikuwa wakiingiza kazini kwa awamu moja kwa siku lakini kwa sasa wanaingia hadi kufikia awamu tatu kwa siku na hivyo kuongeza kipato chao na kuweka kumudu gharama za maisha.Kipindi cha nyuma tulikuwa tunakosa kazi, tulikuwa tunahangaika majumbani tunahangaika kodi za nyumba, lakini kwa sasa hivi tunashukuru angalau samaki zimepatikana na sisi tunapata riziki kila siku tunaingia kazini,alisema Zeyana Shabani mfanyakazi wa Kiwanda cha Nile Perch.Kwa upande wake, Mkurugenzi wa Kiwanda cha Natures Fish, Ronald Pereira alisema Operesheni Sangara imesaidia sana kuongezeka kwa samaki na sasa kila siku kiwanda hicho kinafanya kazi tofauti na hapo awali ambapo shughuli za uzalishaji zilikuwa zikifanyika kwa wiki mara moja kutokana na ukosefu wa samaki.  <topic>: kitaifa 